“Выяўленчае мастацтва” — не вельмі папулярны ў звычайных школах прадмет, — адзначыў Дзмітрый Рэмавіч. — Аднак у спецыяльных школах, дзе ў класах па 10 чалавек, выяўленчым мастацтвам лягчэй зацікавіць, таму што педагогі могуць удзяліць належную ўвагу кожнаму вучню. Для мяне выяўленчае мастацтва — гэта не проста ўрок у раскладзе, гэта суцэльны творчы працэс, які не можа замыкацца ў сценах адукацыйнай установы. Пачынаючы з 1993 года на працягу 20 гадоў мы рэгулярна праводзілі пленэры ў вёсцы Валеўцы Навагрудскага раёна каля возера Свіцязь. Ехалі вялікай кампаніяй — педагогі школы, навучэнцы і іх бацькі. Нас прымалі ў Валеўскай сярэдняй школе, з калектывам якой з самага пачатку склаліся сяброўскія адносіны. Выязджалі на тыдзень-два, іншым разам нават на месяц. Дзеці працавалі на натуры. Вынікам нашых шматгадовых паездак стала вялікая калекцыя дзіцячых работ — каля 200 малюнкаў і карцін. Усе работы аформлены адпаведным чынам для ўдзелу ў выставах і неаднойчы дэманстраваліся ў нашай краіне і за мяжой. Час ідзе — мяняюцца дзеці.